รัฐบาลไทย-ข่าวทำเนียบรัฐบาล-รองนายกรัฐมนตรี "จุรินทร์" ลงพื้นที่ช่วยกลุ่มเปราะบางที่เดือดร้อนจากโควิด-19 ในชุมชนย่านคลองเตย กทม.
วันจันทร์ที่ 1 มิถุนายน 2563
รองนายกรัฐมนตรี "จุรินทร์" ลงพื้นที่ช่วยกลุ่มเปราะบางที่เดือดร้อนจากโควิด-19 ในชุมชนย่านคลองเตย กทม.
รองนายกรัฐมนตรี "จุรินทร์" ลงพื้นที่ช่วยกลุ่มเปราะบางที่เดือดร้อนจากโควิด-19 ในชุมชนย่านคลองเตย กทม.
วันนี้ (1 มิ.ย. 63) เวลา 09.00 น. นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ พร้อมด้วยนายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ ลงพื้นที่ชุมชนริมทางรถไฟสายท่าเรือ เขตคลองเตย กทม. เพื่อพบปะเยี่ยมให้กําลังใจและช่วยเหลือประชาชนและกลุ่มเป้าหมายที่ประสบปัญหาความยากลําบากจากผลกระทบของโรคติดเชื้อไวรัสโคโรน่า 2019 (โควิด-19) อาทิ เยี่ยมครอบครัวผู้ประสบปัญหาทางสังคม เยี่ยมบ้านตัวอย่างสุขอนามัยที่ถูกต้อง เยี่ยมครัวกลางชุมชน ปล่อยขบวนรถจักรยานยนต์แจกจ่ายข้าวกล่อง มอบรถเข็นสําหรับคนพิการและผู้สูงอายุ มอบแว่นสายตา และมอบถุงยังชีพ เป็นต้น
นายจุรินทร์ กล่าวว่า ด้วยสถานการณ์การแพร่ระบาดของโรคติดเชื้อไวรัสโคโรน่า 2019 (โควิด-19) ส่งผลกระทบต่อประชาชนในวงกว้างทั้งในพื้นที่กรุงเทพมหานคร และทั่วประเทศ โดยเฉพาะกลุ่มเป้าหมายของกระทรวงการพัฒนาสังคมและความมั่นคงของมนุษย์ (พม.) ตั้งแต่เด็กแรกเกิด เยาวชน ผู้สูงอายุ คนพิการ ผู้มีรายได้น้อย และผู้ด้อยโอกาสทางสังคม ซึ่งเป็นกลุ่มเปราะบางที่มีความเสี่ยงสูง และในวันนี้ ตนพร้อมด้วยนายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) คณะผู้บริหารกระทรวง พม. และกระทรวงพาณิชย์ สํานักงานเขตคลองเตย ศูนย์ช่วยเหลือสังคม สายด่วน พม. โทร. 1300 และภาคีเครือข่ายทั้งภาครัฐและเอกชน ลงพื้นที่เพื่อพบปะเยี่ยมให้กําลังใจและช่วยเหลือประชาชนกลุ่มเป้าหมาย ณ ชุมชนริมทางรถไฟสายท่าเรือ เขตคลองเตย กทม. ตั้งอยู่บนที่ดินของการรถไฟแห่งประเทศไทยและการท่าเรือแห่งประเทศไทยบางส่วน ซึ่งมีประชาชนอาศัยอยู่ริมทางรถไฟอย่างหนาแน่นรวม 518 ครอบครัว โดยมีกลุ่มเป้าหมายของกระทรวง พม. จํานวนมาก ประกอบด้วย 1) เด็กเล็ก 0-6 ปี 44 คน 2) เด็กโต 6 ปีขึ้นไป 40 คน 3) คนพิการ 21 คน และ 4) ผู้สูงอายุ 93 คน อีกทั้งมีจิตอาสาวินรถจักรยานยนต์รับจ้าง 35 คน ซึ่งขณะนี้ ประชาชนจํานวนมากในชุมชนได้รับความเดือดร้อนจากโรคโควิด-19 ไม่สามารถประกอบอาชีพได้ตามปกติ ต้องประสบปัญหาว่างงานและตกงาน ทําให้รายได้ลดลงจนกระทั่งไม่มีเงินสําหรับใช้จ่ายในชีวิตประจําวันทั้งตนเองและครอบครัว
นายจุรินทร์ กล่าวต่อไปว่า วันนี้ มีการรับฟังปัญหาและความต้องการของชุมชน พร้อมทั้งหารือร่วมกันถึงแนวทางการพัฒนาคุณภาพชีวิตที่ดีของชุมชนต่อไป ในเบื้องต้น ชุมชนริมทางรถไฟสายท่าเรือได้ร่วมกับเครือข่าย 43 ชุมชนในเขตคลองเตยและสภาองค์กรชุมชนคลองเตย วางแผนและแนวทางในการรับมือต่อสถานการณ์โรคโควิด-19 โดยแบ่งออกเป็น 1) แผนระยะสั้น โดยออกสํารวจข้อมูลผู้เดือดร้อนและผู้ได้รับผลกระทบ รวมทั้งจัดทําครัวกลางชุมชน เป็นต้น 2) แผนระยะกลาง โดยจัดทําระบบคูปองอาหาร และคัดกรองกลุ่มเปราะบางในชุมชนเพื่อเร่งช่วยเหลือต่างๆ และจัดทําเป็นต้นแบบ และ 3) ระยะยาว โดยติดตั้งระบบกองทุนข้าวสารอาหารแห้ง
นายจุติ กล่าวเพิ่มเติมว่า นอกจากนี้ มีการมอบความช่วยเหลือต่างๆ ให้ประชาชนในชุมชนดังกล่าว เพื่อบรรเทาความเดือดร้อน ได้แก่ เยี่ยมครอบครัวผู้ประสบปัญหาทางสังคม เยี่ยมบ้านตัวอย่างสุฝขอนามัยที่ถูกต้อง เยี่ยมครัวกลางชุมชน ปล่อยขบวนรถจักรยานยนต์แจกจ่ายข้าวกล่อง 600 กล่อง มอบรถเข็นสําหรับคนพิการและผู้สูงอายุ 42 คัน มอบแว่นสายตาและเสื้อ 500 ชุด มอบถุงยังชีพ 553 ถุง เป็นต้น อีกทั้งยังได้รับความร่วมมือจากภาครัฐ อาทิ กระทรวง พม. โดยศูนย์ช่วยเหลือสังคม สายด่วน พม. โทร. 1300 มาให้บริการคําแนะนําปรึกษาเกี่ยวกับปัญหาสังคมและสวัสดิการสังคมจากรัฐ กระทรวงพาณิชย์ โดยกรมการค้าภายใน มาจําหน่ายสินค้าธงฟ้าราคาประหยัดเพื่อประชาชน กระทรวงแรงงาน โดยกรมการจัดหางาน กรมพัฒนาฝีมือแรงงาน และสํานักงานประกันสังคม มาออกหน่วยบริการเคลื่อนที่ และกระทรวงสาธารณสุข โดยกรมอนามัยและกรมสุขภาพจิต มาให้ความรู้ในการป้องกันตนเองจากโรคโควิด-19 และการฟื้นฟูสภาพจิตใจ รวมทั้งภาคเอกชน คือ บริษัท โปรเฟสชั่นเนล ลาโบราทอรี่ แมนเนจเม้นท์คอร์ป จํากัด และนักศึกษา วปอ. 62 ได้สนับสนุนรถบริการตรวจสุขภาพและเอ็กซ์เรย์ปอดเคลื่อนที่ 2 คัน ทั้งนี้ หากชุมชนและประชาชนประสบปัญหาความเดือดร้อนจากโรคโควิด-19 สามารถแจ้งขอความช่วยเหลือได้ที่ ศูนย์ช่วยเหลือสังคม สายด่วน พม. โทร. 1300 บริการฟรี 24 ชั่วโมง